D. Čaplovič, podpredseda vlády SR: (2009-06-18):
Niekoľko úvodných poznámok a veľmi krátkych. Prvá časť hodnotí vývoj a stav drogovej scény od roku 2004. Možno ju považovať za bilanciu plnenia úloh vyplývajúcich z Národného programu boja proti drogám v rokoch spomínaných, teda v rokoch 2004 až 2008. Podáva ucelený obraz o plnení zámerov a cieľov stanovených v oblasti boja proti drogám v predchádzajúcom období. Z hodnotenia vyplýva, že napriek vynaloženému úsiliu naďalej pretrváva rad nepriaznivých a znepokojujúcich prvkov, najmä v súvislosti s neustále sa meniacim charakterom drogovej scény na Slovensku, ale nielen na Slovensku, v strednej Európe, v Európe a vo svete a že zneužívanie drog predstavuje naďalej závažný celospoločenský problém. Hodnotenie prinieslo i poznanie, že rozvojom účinnejších nástrojov zameraných na zabránenie vzniku a odstránenia škôd spôsobených drogami sa tento spoločenský jav i napriek jeho rizikám podarilo udržať v príslušných medziach, o čom sme informovali aj na významnom zasadnutí Organizácie spojených národov, na ktorom som sa zúčastnil vo Viedni a o čom sa referovalo aj príslušnou pani riaditeľkou Výboru ministrov, pani doktorkou Mikovou na zasadnutí Pompidou groupe na Cypre. Poukazuje, samozrejme, na úsilie vlády, parlamentu a celej spoločnosti, ktoré bolo vynaložené na elimináciu rizík spojených s drogovým fenoménom v tomto období v kontexte trvale meniaceho sa charakteru drogovej  scény. Druhá časť materiálu stanovuje zámery a ciele protidrogovej stratégie na obdobie rokov 2009 a 2012. Bola prerokovaná aj vo Výbore ministrov a v nadväznosti, samozrejme, išla na rokovanie vlády. Je prejavom politickej vôle chrániť zdravie verejnosti a poskytovať jej vysoký stupeň bezpečnosti z pohľadu rizík, ktoré drogy predstavujú. Výraznejšie, a mne sa to javí vždy za lepší prístup, keď sa výraznejšie finančné zdroje venujú do prevencie, ako potom do represie a tie dopady, ktoré majú na deštrukciu osobnosti človeka v budúcom jeho vývoji, práve podliehaniu tomuto nezdravému vplyvu. Táto koncepcia nadväzuje na Stratégiu v oblasti boja proti drogám za obdobie 2004 – 2008, samozrejme, využíva a nadväzuje na pozitíva, ktoré sa dosiahli v tom období a prirodzene odmieta pokračovať v niektorých tendenciách, ktoré boli slepou uličkou a nepriniesli ten efekt, ktorý by bol žiadaný. Je úplne v súlade so zámermi a cieľmi Európskej únie a požiadavkami spoločnosti. Jej primárnym cieľom je riešiť problémy v oblasti znižovania ponuky drog, dopytu po drogách, znižovania škôd, ktoré vznikli v dôsledku ich užívania. Zvýrazňuje taktiež veľký význam spoľahlivých a porovnateľných informácií, potrebu poznania a vedomostí o vývoji drogovej scény v kontexte európskych poznatkov, istej komparácie, ale, samozrejme, poznania i špecifík na Slovensku, čo je veľmi dôležité a teda už nielen špecifík všeobecne slovenských, ale aj regionálnych a miestnych a obecných. Je charakteristická vyváženosťou jednotlivých oblastí a otvorenosťou. Súčasťou stratégie je Rámcový akčný plán ako základný rámec pre rozpracovanie a praktickú implementáciu Národnej protidrogovej stratégie na obdobie rokov 2009 – 2012 v konkrétnych podmienkach, prostrediach a úrovniach. Vyšla aj ako publikačná jednotka. Celá táto správa je k dispozícii v peknej viazanej forme. Ale nejde len o formu, ide aj o obsah a súčasne sa pripravuje jej vydanie v jazyku anglickom, pretože chceme ukázať, čo sme urobili v minulosti aj pre zahraničie, v čom máme problémy a v čom vidíme východiská na riešenie. Vážený pán predsedajúci, vážení členovia Národnej rady, napriek zložitosti a neustálemu vývoju drogovej scény, viete veľmi dobre, že napríklad v Petržalke sa objavili díleri, ktorí boli dokonca už ozbrojení. To je vážny defekt a vážne nebezpečenstvo. Pozitívne možno hodnotiť kroky, ktoré boli realizované v predchádzajúcom hodnotiacom období na podporu poskytovanú štátnym a neštátnym subjektom v oblasti boja proti drogám. To znamená, aj veľkým, by som povedal, príspevkom mimovládnych organizácií, ktoré sa venujú tejto oblasti a, samozrejme, aj na základe akreditácií, na základe hodnotení, pretože poskytujú veľmi dôležité služby, ktoré musia mať aj svoj odborný špecifický charakter. Plnenie zámerov prijatej Národnej protidrogovej stratégie na obdobie rokov 2009 – 2012 bude, samozrejme, náročné a vyžaduje si koordináciu ako jednotlivých rezortov, ktoré budú na tomto participovať, tak celej vlády, ale, samozrejme, očakávame spoluprácu aj s výbormi Národnej rady, ktorým to patrí kompetenčne. A prirodzene aj s regionálnymi a miestnymi a obecnými samosprávami, mimovládnymi organizáciami, odbornými inštitúciami a i s ďalšími inštitúciami, ktoré v tejto oblasti už dosiahli pozitívne výsledky. Pevne verím, že budú vytvorené adekvátne podmienky pre dôslednú realizáciu týchto zámerov, za aktívneho prispenia orgánov štátnej správy a samosprávy, prirodzene vedy a praxe a rozvoja medzinárodnej spolupráce, ktorá pre plnenie tohto programu chce byť úspešnejšia, i keď je to beh na dlhé trate, to treba priznať, vyžaduje práve tú internárodnú spoluprácu v tejto oblasti. Vážení páni poslanci, vážené pani poslankyne, uchádzam sa predložením tejto správy o jej schválenie na tomto váženom pléne a, samozrejme, môžem vám prisľúbiť, že na základe týchto záverov, ktoré obsahuje táto správa a hlavne tie úlohy, ktoré nás čakajú v najbližšom období, budeme sa snažiť už v tomto prvom roku, roku 2009 a v roku 2010 realizovať mnohé programy, ktoré výraznejšie pomôžu riešiť tieto problémy, ktoré veľmi ťažko, ako kaverna postihujú našu spoločnosť. Ďakujem vám veľmi pekne.